Mans kry lewenslank vir onnie se moord | Maroela Media
Mans kry lewenslank vir onnie se moord
Naadira Vanker het in April 2021 spoorloos verdwyn. (Foto: Facebook)
Twee mans is Vrydag in die hooggeregshof in Johannesburg tot lewenslange tronkstraf gevonnis vir die moord op Naadira Vanker, 'n 31-jarige onderwyseres van Lenasia in Gauteng.
Vanker se liggaam is in April in 'n vlak graf in die Phumlamqashi- informele nedersetting in Lenasia-Suid gevind. Sy was 'n onderwyseres by Progress Primary in Lenasia.
Volgens Phindi Mjonondwane, woordvoerder van die Nasionale Vervolgingsgesag (NVG), is Lucky Mshubi (36) en Thabi Mambila (31) elkeen ook vyf jaar tronkstraf opgelê vir huisbraak met die opset om misdade van roof en ontvoering te pleeg. Hulle is ook onderskeidelik 17 en 15 jaar vir roof en vier jaar elk vir ontvoering opgelê.
Mshubi is tot 'n verdere twee jaar gevonnis vir poging tot afpersing. Die beskuldigdes is albei tot ses jaar elk gevonnis vir regsverydeling.
Die vonnisse vir huisbraak en ontvoering sal gelyklopend uitgedien word.
Adv. Elize le Roux het aangevoer Vanker se vier minderjarige kinders sal nou sonder 'n ma moet grootword. Sy het verder gesê die moord was sinneloos, en die gesin het onbeskryflike trauma ervaar.
Mshubi en Mambila het op 22 April in Vanker se woonstel ingebreek en haar in haar kamer oorrompel. Hulle het haar toe vasgebind en klere in haar mond gestop om te keer dat sy skree. Hulle het haar motorsleutels gevat en haar voertuig gebruik om haar na Mshubi se huis in Phumlamqashi, Lenasia-Suid, te neem. Daar het hulle haar in die agterplaas vermoor en begrawe.
Op die dag van Vanker se verdwyning het Mohammed Gerner haar probeer bel. Haar foon is deur 'n onbekende persoon beantwoord, wat 'n losprys geëis het.
'n Soekgeselskap het gelei tot Mshubi se inhegtenisneming op 28 April. Tydens ondervraging het hy die polisie na 'n vlak graf geneem waar Vanker se oorskot ontdek is.
Mshubi was 'n veiligheidswag by die woonstelle waar Vanker gewoon het en is ontslaan nadat die oorledene oor sy gedrag aan diens gekla het.
Vrae oor 'losloperleeu' in Oos-Kaap
Die misdaad is 'n epidemie in Suid Afrika.
MM, julle foto se onderskrif pas nie by die storie se tydlyn nie.
Gepeupel van die aarde! Als moet mos met moord vergeld word, tipiese houding van sekeres in hierdie land. Tot die doodstraf nie terug gebring word nie, gaan dinge nog BAIE erger word.
Baie bly dat haar familie nou afsluiting kan kry. Sal graag wil sien dat ALLE moorde so vinnig afgehandel word, meer spesifiek plaasmoorde!!!
Ek lees nou in 'n ander koerant van 'n man wat 3 vroue doodgemaak het ma's van kinders en daardie moordenaar kry 25 jaar vir 3 moorde,hoe verklaar 'n mens dit hier in piesangland.
Geen vonnise moet saam uitgedien word nie. Dit is elkeen n aparte misdaad en vonnis , so dit moet apart uitgedien word.